Fem omkom i livbåtøvelse på cruiseskip
En livbåt med åtte personer om bord falt fra skipet og ned i sjøen under en øvelse på havna i Santa Cruz på kanariøya La Palma, søndag. Båten falt rundt 20 meter etter at en kabel skal ha røket, og den ble liggende opp ned i vannet. Det var søndag kveld ikke på det rene hvorfor kablene røk. Flere personer ble liggende i sjøen under livbåten, meldte nettstedet Canariajournalen.no. Fem personer omkom og tre personer ble skadet i ulykken, to av dem alvorlig. Sikkerhetssjekker av og øvelser med livbåter er ifølge en rapport fra britiske myndigheter en av de viktigste årsakene til ulykker på skip. Cruiseskipet hadde rundt 1500 passasjerer om bord da søndagens ulykke skjedde. De fem omkomne kommer fra Indonesia, Filippinene og Ghana, mens de tre skadde kommer fra Indonesia og Hellas. Thomson Majesty het tidligere Norwegian Majesty og ble fra 1997 til 2009 drevet av Norwegian Cruise Lines. I mars 2010 omkom to passasjerer mens flere andre kom til skade da enorme bølger slo inn vinduene i salongen på skipet under et cruise i Middelhavet. VG Nett/NTB/Canariajournalen
Fem sjøfolk omkom i en livbåtøvelse om bord i det kyproseide cruiseskipet «Thomson Majesty».